b'\n_START_ARTICLE_\nKapadokijos karalyst\xc4\x97\n_START_SECTION_\nRaida\n_START_PARAGRAPH_\nIV a. pr. m. e. Kapadokija buvo valdoma kaip Achemenid\xc5\xb3 imperijos Kapadokijos satrapija. Paskutinis jos satrapas buvo Ariaratas I. Satrapij\xc4\x85 nukariavus Aleksandrui Makedonie\xc4\x8diui, Ariaratui 331 m. pr. m. e. pavyko paskelbti nepriklausomyb\xc4\x99 ir tituluotis pirmuoju Kapadokijos karaliumi. 323\xc2\xa0m. pr. m. e., diadochams dalijantis vald\xc5\xbei\xc4\x85, teis\xc4\x99 \xc4\xaf Kapadokij\xc4\x85 gavo Aleksandro karvedys Perdikas. Ta\xc4\x8diau kadangi Ariaratas atsisak\xc4\x97 paklusti, Perdikas j\xc4\xaf u\xc5\xbepuol\xc4\x97, nukry\xc5\xbeiavo ir j\xc4\x97ga pasodino savo vietinink\xc4\x85 Eumen\xc4\x85._NEWLINE_Ariarato s\xc5\xabn\xc4\x97nas Ariaratas II Arm\xc4\x97nijoje i\xc5\xa1lauk\xc4\x97 Eumeno mirties ir su Arm\xc4\x97nijos karaliaus Ardoato pagalba atsi\xc4\x97m\xc4\x97 Kapadokijos sost\xc4\x85. Tiesa, jis buvo priverstas pripa\xc5\xbeinti Seleukid\xc5\xb3 siuzerenitet\xc4\x85. Ta\xc4\x8diau jo \xc4\xafp\xc4\x97dinis Ariamnas jau vald\xc4\x97 nepriklausomai, o Ariaratas III v\xc4\x97l titulavosi karaliumi._NEWLINE_Valdant Ariaratui IV, Kapadokija u\xc5\xbemezg\xc4\x97 draugi\xc5\xa1kus ry\xc5\xa1ius su kaimynine Pergamo karalyste, o per \xc5\xa1i\xc4\x85\xc2\xa0\xe2\x80\x93 su Romos Respublika. Did\xc5\xbeiausio suklest\xc4\x97jimo karalyst\xc4\x97 pasiek\xc4\x97 valdant karaliui Ariaratui V, kuris t\xc4\x99s\xc4\x97 draugi\xc5\xa1k\xc4\x85 politik\xc4\x85 su Pergamu ir Roma, gars\xc4\x97jo kaip filosofas ir men\xc5\xb3 glob\xc4\x97jas._NEWLINE_Jam mirus \xc4\xafp\xc4\x97diniu liko ma\xc5\xbeametis s\xc5\xabnus, kuo pasinaudojo aplinkini\xc5\xb3 karalys\xc4\x8di\xc5\xb3 valdovai. Pirmiausia Kapadokij\xc4\x85 u\xc5\xbepuol\xc4\x97 Ponto karalyst\xc4\x97, o po karaliaus mirties\xc2\xa0\xe2\x80\x93 Bitinijos karalyst\xc4\x97. Bitinijos karalius Nikomedas III ved\xc4\x97 karaliaus na\xc5\xa1l\xc4\x99, kad paimt\xc5\xb3 sost\xc4\x85, ta\xc4\x8diau j\xc4\xaf i\xc5\xa1vijo Ponto karalius Mitridatas VI. \xc5\xa0is k\xc4\x97l\xc4\x97 valstyb\xc4\x97je suirut\xc4\x99, kelet\xc4\x85 kart\xc5\xb3 sodindamas sau palankius ma\xc5\xbeame\xc4\x8dius valdovus._NEWLINE_Tam tikr\xc4\x85 stabilum\xc4\x85 \xc5\xa1alyje \xc4\xafne\xc5\xa1\xc4\x97 Roma, kuri 95\xc2\xa0m. pr. m. e. \xc4\xaf sost\xc4\x85 pasodino Ariobarzan\xc4\x85 I. Galutinis Ponto pralaim\xc4\x97jimas 63\xc2\xa0m. pr. m. e. v\xc4\x97l sustiprino Kapadokijos pozicijas ir net i\xc5\xa1pl\xc4\x97t\xc4\x97 jos \xc5\xbeemes Ponto s\xc4\x85skaita. Ta\xc4\x8diau Roma nuolat ki\xc5\xa1osi \xc4\xaf valstyb\xc4\x97s vidaus reikalus, galutinai paverdama j\xc4\x85 protektoratu._NEWLINE_Kuomet Marko Antonijaus \xc4\xafsakymu buvo nu\xc5\xbeudytas Kapadokijos karalius Ariaratas X, 36\xc2\xa0m. pr. m. e. \xc4\xaf sost\xc4\x85 buvo pasodintas Antonijaus kurtizan\xc4\x97s s\xc5\xabnus Archelajas. Tuo metu augo Romos imteresai regione ir buvo ie\xc5\xa1koma preteksto panaikinti \xc5\xa1i\xc4\x85 tolim\xc4\x85 ryt\xc5\xb3 karalyst\xc4\x99. Kuomet Archelajas, pakviestas \xc4\xaf Rom\xc4\x85 ir sulaikytas ten, mir\xc4\x97, Kapadokija paversta Kapadokijos provincija.'